ኢትዮጵያ ከሀገራት ጋር ለመተሳሰር የምታደርገውን የመሰረተ ልማት ማስፋፋት ሌሎቹም ሊጋሩት ይገባል
– ኢትዮጵያ ከኮሜሳ አባል አገራትና ከጎረቤቶቿ ጋር ለመተሳሰር ለመሰረተ ልማት መስፋፋት ትኩረት ሰጥታ እየሰራች መሆኗን የመገናኛና ኢንፎርሜሽን ቴክኖሎጂ ሚኒስትር ዶክተር ደብረጽዮን ገብረሚካኤል ተናገሩ።የምስራቅና ደቡባዊ አፍሪካ የጋራ ገበያ /ኮሜሳ/ 34ኛው የሚኒስትሮች ጉባኤ አዲስ አበባ ውስጥ ተጀምሯል።ዶክተር ደብረጽዮን በጉባኤው ላይ እንደተናገሩት ኢትዮጵያ ለመሰረተ ልማት መስፋፋት የሰጠችውን ትኩረት ሌሎች የኮሜሳ አባል አገራትም ሊጋሩት ይገባል።ዘመናዊ መሰረተ ልማት ለምጣኔ ሃብት እድገትና ለእርስ በርስ ንግድ መጎልበት የጀርባ አጥንት ነው ያሉት ዶክተር ደብረጽዮን የትራንስፖርት፣ የኢነርጂ፣ የውሃና የቴክኖሎጂ ዘርፍ ልማትም የኮሜሳ አባል አገራትን ትስስር እንደሚያጠናክረው ጠቁመዋል።አብዛኞቹ ከሰሃራ በታች የሚገኙ አገራት በመሰረተ ልማት ላይ መዋለ ንዋያቸውን እያፈሰሱ አለመሆኑን መረጃዎችን አጣቅሰው የተናገሩት ሚኒስትሩ ይህም የአፍሪካ ብሎም የኮሜሳ አባል አገራት የእርስ በርስ ንግድ ልውውጣቸው በሚፈለገውና ባላቸው አቅም ልክ እንዳይራመዱ ዋነኛው ተግዳሮት ሆኗል ነው ያሉት።በአንጻሩ ኢትዮጵያ ከኮሜሳ አባል አገራትና ከጎረቤቶቿ ጋር ለመተሳሰር የሚረዳትን የመሰረተ ልማት ግንባታ ልዩ ትኩረት መስጠቷን አብራርተዋል።ኢትዮጵያ የአገር ውስጥ የኃይል ፍላጎቷን በማሟላት ለጎረቤቶቿና  ለኮሜሳ አባል አገራት ለማቅረብ እየሰራች መሆኗንም ለጉባኤተኞች ገልጸዋል።    ምጣኔ ሃብታቸው በፍጥነት በማደግ ላይ ከሚገኙ አገራት መካከል ኢትዮጵያ አንዷ መሆኗን በንግግራቸው የጠቀሱት ሚኒሰትሩ ከ10 ተከታታይ ዓመታት በላይ የ11 በመቶ ዕድገት ማስመዝገቧንም አመልክተዋል።ከመጋቢት 21 እስክ መጋቢት 22 2007 ዓ.ም ድረስ አካታችና ዘላቂ ኢንዱስትሪ በሚል መሪ ቃል የኮሜሳ የመሪዎች መደበኛ ጉባኤም በአዲስ አበባም ይካሄዳል።ኢትዮጵያን ጨምሮ 20 ሀገራትን በአባልነት ያቀፈው ኮሜሳ በአዲስ አበባ በሚያካሂደው ጉባኤ የማህበሩ ሊቀመንበር የነበሩትን የዴሞክራቲክ ኮንጎ ፕሬዝዳንት ጆሴፍ ካቢላን በመተካት ጠቅላይ ሚኒስትር ኃይለማሪያም ደሳለኝን ሊቀመንበር አድርጎ ይመርጣል ተብሎ ይጠበቃል። (ኢዜአ)